b'\n_START_ARTICLE_\n\xc4\x8cili\n_START_PARAGRAPH_\n\xc4\x8cili je po okusu ostra za\xc4\x8dimba, pridobivajo jo iz drobnih plodov istoimenske grmi\xc4\x8daste tropske rastline iz rodu paprik. Plodovi lahko zelene, rde\xc4\x8de ali zlatorumene barve, ve\xc4\x8dinoma dolgi zgolj dva do tri centimetre.\n_START_SECTION_\nEtimologija\n_START_PARAGRAPH_\nBeseda\xc2\xa0\xc2\xbb\xc4\x8cili\xc2\xab\xc2\xa0izhaja iz \xc5\xa1panske besede Chile, v Evropo so jo namre\xc4\x8d prinesli \xc5\xa0panci v \xc4\x8dasu kolonizacije Amerike. Samo ime za to vrsto paprike se uporablja v nekdanjih \xc5\xa1panskih in portugalskih kolonijah v Ju\xc5\xbeni Ameriki, Indiji in Afriki, kjer se danes ve\xc4\x8dinoma tudi prideluje.\n_START_SECTION_\nZna\xc4\x8dilnosti in uporaba\n_START_PARAGRAPH_\nPosu\xc5\xa1ene zmlete plodove rde\xc4\x8de vrste \xc4\x8dilija v prahu prodajajo pod imenom kajenski poper. Mlet \xc4\x8dili je po okusu pribli\xc5\xbeno dvajsetkrat bolj peko\xc4\x8d od paprike, ker vsebuje znatno ve\xc4\x8djo koli\xc4\x8dino alkaloida kapsaicina, vendar je manj aromati\xc4\x8den kot paprika, barva pa je precej bolj bleda.\n_START_SECTION_\nKapsaicin\n_START_PARAGRAPH_\nKapsaicin je alkaloid iz dru\xc5\xbeine kapsaicinoidov, ki so komponenta peko\xc4\x8dih paprik, ki pripadajo rodu Capsicum. Kapsaicinoidi nastajajo v peko\xc4\x8di papriki kot sekundarni metabolit in imajo za\xc5\xa1\xc4\x8ditno vlogo. Kapsaicin (struktura kapsaicina) zaradi dvojne vezi, ki prepre\xc4\x8duje prosto rotacijo, dovoljuje obstoj dveh izomerov (cis in trans), vendar se cis izomer v naravi ne pojavlja zaradi steri\xc4\x8dnih ovir med izopropilno skupino (-CH(CH3)2) in dalj\xc5\xa1o verigo, ki se med seboj odbijata in je zato cis stanje energetsko neugodno. Molekula je netopna v vodi. Odkrili so ga leta 1816, ko so ga prvi\xc4\x8d izolirali iz peko\xc4\x8de paprike. Kmalu so ugotovili, da je odgovoren za peko\xc4\x8d okus. Kapsaicin nastaja le v plodu, v mesnatem delu zraven semen je koncentracija najvi\xc5\xa1ja. V semenih ga ni, prisoten je le na povr\xc5\xa1ini. Kapsaicin dokazano zni\xc5\xbeuje raven holesterola in trigliceridov v krvi, prepre\xc4\x8duje strjevanje krvi, krepi imunski sistem in ima antibakterijske in fungicidne lastnosti.\n_START_SECTION_\nUporaba v kulinariki\n_START_PARAGRAPH_\n\xc4\x8cili se uporablja za za\xc4\x8dinjanje zelenjavnih jedi, pikantnih omak, namazov, kot dodatek kravjemu siru, zelenjavnim enolon\xc4\x8dnicam, nepogre\xc5\xa1ljiv dodatek pa je tudi v tradicionalni mehi\xc5\xa1ki jedi Chili con carne in se lahko kombinira tudi s sladkimi jedmi. \xc4\x8cili je tudi sestavni del vseh peko\xc4\x8dih omak, kot je Tabasco omaka ter raznih mehi\xc5\xa1kih sals.'